# 10 клас Домашна работа – 20 уч. седмица

**Моля, прочетете Втора част, глава XVI „Пиянството на един народ “ от Вазовия роман „Под игото“ и отговорете на въпросите, дадени след текста.**

# XVI. Пиянството на един народ

Наистина, заедно с напредването на пролетта и революционното кипение напредваше гигантски. Цяла Западна Тракия - главната му област - приличаше тая пролет на един вулкан, който издаваше глух тътен, предвестник на избухването. Рояк апостоли и проповедници кръстосваха планини и полета и организираха борбата. Те намираха навсякъде добър прием; обятия разтворени, за да ги прегърнат, сърца открити - да ги чуят - един народ, жеден за великото слово на свободата, нетърпелив да понесе кръста си на Голгота. Една дълга върволица от предтечи - сеятели беше прегазила вече духовната нива на България и хвърлила там семето на самосъзнанието. Тая дивна върволица, която захващаше от Паисий - един калугер, и се заключваше с Левски - един дякон - два светци, - беше засеяла и наторила вече нивата и първият беше я благословил от височината на Атон, последният - от височината на бесилото.

Преди двайсетина години Раковски, като бе загатнал в едно село за въстание, едвам бе се спасил от пайванта на селяните, с помощта на женски дрехи. Сега народът, като чуеше, че иде апостол, вместо потери, пращаше му депутации да го приемат. И той слушаше, и той гълташе жадно животворната реч, като пресъхнало гърло кристална струя. Кажеха ли му: бъди готов, трябва да мреш! - черковата даваше попа си, школото даскала си, полето орача си, майката сина си. Идеята със стихийна сила проникваше всъду, обхващаше всичко - и балкана, и равнината, и колибата на сиромаха, и килията на монаха. Даже и чорбаджиите, жигосаната класа, спъвалото на народното напредване, се намериха под обаянието на идеята, която вълнуваше умовете на средата им. Наистина, те, съразмерно, слабо участие взеха в патриотическото движение, но и не му пречиха - защото го не издадоха. Издайствата и подлостите, отвсякъде и от всички, дойдоха подир катастрофата, нейни всегдашни изчадия... Напразно някои пристрастно искат да монополизират това въодушевление само в полза на оная част от народа, на която краката обуваха цървули, в ущърб на историческата истина. Напразно. Революционният дух, тоя огнен серафим, засегна с крилото си и цървулани и университанти, и гугли и фесове, и калимявки и капели. Както във всичките прогресивни борби на България, науката и кръстът, сиреч духът, стоеше на първи ред. Мартирологът на новите български мъченици явно доказва това. Истина, че главният контингент, и напред, и сега, даде масата народна, но тя даде онова, което беше в силата й: числото. Трябваше интелигенцията да му даде смисъл и душа...

Прочее, въодушевлението растеше и заливаше всичко. Всеки ден то взимаше нови размери и нова сила и заедно с него - приготовленията; старо и младо беше се заловило за работа. Селяните не доораваха нивите, за да леят куршуми, и гражданите зарязваха търговията. Тайни пощи сновяха денонощно между разните комитети и централния в Панагюрище, както тайните полиции следяха явните; младежите излазяха на военно обучение с пушки под команда на стотници и десетници; жените тъчаха навуща, плетяха върви за тях и увиваха фишеци, а бабите месеха и печеха сухари; чизмарите работеха само чанти, цървули, паласки и други бунтовнически потреби; самите селски векили, бирниците, кметовете и други официозни лица взимаха ревностно участие в приготовлението. Във всяко село растеше складът на оръжия, куршуми и барут - барута го доставяха самите турци; черешовите дънери провъртени, одялани, стегнати с железни обръчи, образуваха артилерията! А копринените знамена със сърмени левове, които ревяха, фантастическите хъшовски премени, свещеническите лъскави одежди и кръстовете, и хоръгвите съставляваха декора на настъпающата борба. Влиянието на това общо опиянение се отрази и на самите игри на децата. Те замениха челика, топката, ликото, пумпала с игра на талим, сред улиците, като си правеха пушки от пищели, саби от дръвца... Старите хора, учудени, си казваха: "Това е поличба божия." А поличби небесни нямаше, които да предсказват страшната буря. Да, освен чудноватото предсказание: "Туркiа ке падне, 1876", което обикаляше навред и смущаваше най-скептичните умове... Напротив, пролетта беше подранила много и превърнала цяла Тракия в райска градина. Трендафиловите градини се бяха разцъфнали чудно и разкошно като никога. Полята и нивите вричаха великолепни жътви, които не щеше да има кой да прибира...

И в няколко деня, тайно и полека,

народът порасте на няколко века...

Колкото се касае до втеляването на турското правителство при такива открити и нагли агитации, при такова шумно въоръжаване и готвене за въстание на България, то се обяснява чрез неговата слепота и презрение към нараслите сили на раята. "Това са заешки тупурдии", казваха благодушните ефендета. "Това са Даживейлердените", казваха горделивите господари и се подсмиваха под мустак пренебрежително. Има думи, които означават епохи. "Даживейлердените" - това беше въплощеното народно самосъзнание, излязло тържествующе из трийсетгодишната борба за черковна независимост. Но "Даживейлердените", които пиеха наздравици за българската екзархия на 1870 г., се преобърнаха на 1876 г. на бунтовници, които лееха куршуми и правеха топове, за да поздравят българската свобода.

Тая метаморфоза не схващаха турците. Те не можеха да вървят заедно с времето си и да виждат конаците, които взима прогресът на идеите. Та впрочем и да видеха, беше вече късно: те нямаха нито такава широка тъмница, нито такъв дълъг синджир да свържат една гигантска идея, невидим Крали Марко, който местеше планини.

Ще се удивлява потомството - що казвам? И ние сами, съвременници на описуемата епоха - отрезвели вече от цял ред исторически примери, се чудим и маем какво е било това умствено опиянение, това сюблимно безумство на народа, да се готви на борба с една страшна империя, с велики още военни сили? Да се готви, и то с надежда, че ще я събори, с такива нищожни до смешност средства? Да дели с нея мегдана в самото й сърце, в "чревото адово", както бе казал някога Марко Иванов, без да си е оздравил за съюзници, освен ентусиазма - плява, която пламва и гасне, и илюзията - призрак, който става нищо. Историята рядко ни дава пример за такава самонадеяност, която приближава до лудост. Българският национален дух никога не се е дигал до такава висота и надали ще се дигне друг път...

Ние особено натъртихме на тая прелюдия на борбата, защото само тя е поразителна и мерило за силата на една велика идея, възприета от благоприятна почва. Самата борба, която последва, не заслужава името си...

Ние и нямаме мисъл да я описваме. Разказът ни по нужда се натъкна на един епизод от нея, епизод, който следва нататък и който илюстрира революцията, тоя чудовищен "крах" на най-светлите надежди...

**1. Заглавието „Пиянството на един народ“ смислово насочва към:**

А) обезверяването на народа

Б) нравствената деградация на народа

В) всеобщото въодушевление от мисълта за предстоящия бунт

Г) робското примирение на народа

**2. Главата „Пиянството на един народ“ изпълнява ролята на:**

А) развръзка

Б) идейно-емоционална кулминация

В) експозиция и завръзка

Г) сюжетна кулминация

**3. Как Иван Вазов оценява борбата на българите в Априлското въстание в главата „Пиянство на един народ“?**

A) *„Самата борба, която последва, не заслужава името си...“*

Б) *„Прочее, въодушевлението растеше и заливаше всичко.“*

B) *„Цяла Западна Тракия ... приличаше тая пролет на един вулкан...“*

Г) *„...това умствено опиянение, това сюблимно безумство на народа...“*

**4. Какъв е жанрът на главата „Пиянство на един народ“?**

A) политически коментар на ситуацията преди април 1876 г.

Б) художествено повествование, което представя конкретни случки

B) полемика на писателя е отрицателите на българското

Г) есеистичен, философски коментар за духовното израстване на народа

**5. Какви художествени средства са използвани в подчертаният израз? *„И той слушаше, и той гълташе жадно животворната реч като пресъхнало гърло – кристална струя“.***

A) хипербола, епитет, метафора

Б) метафора, синекдоха, епитет

B) олицетворение, градация, метафора

Г) метафора, метафоричен епитет, сравнение

**6. Коя смислова опозиция НЕ съответства на художествените внушения в главата „Пиянство на един народ“?**

А) поробени – поробители

Б) вярност – предателство

В) робско безвремие – революционен кипеж

Г) народ – духовни водачи

**7. Кое твърдение е вярно за обобщението в края на главата „Пиянство на един народ“: *„Ние особено натъртихме на тая прелюдия на борбата, защото само тя е поразителна и мерило за силата на една велика идея, възприета от благоприятна почва. Самата борба, която последва, не заслужава името си...“?***

A) Последвалата борба по никакъв начин не може да се свърже с представата за героичното, затова „не заслужава“ да се нарича борба.

Б) Важно е описанието на подготовката, защото по време на въстанието всички, които са се клели във вярност на делото, изоставят своите водачи.

B) Борбата „не заслужава името си“, защото въстанието изобщо не избухва поради малодушие, страх и предателство.

Г) Акцентът в романа е поставен върху „прелюдията“, защото целта на повествователя е да пресъздаде психологическата промяна, настъпила у българите.

**8. Какви художествени средства са използвани в подчертаният израз?  *„Революционният дух, тоя огнен серафим, засегна с крилото си и цървулани, и университанти, и гугли, и фесове, и калимявки, и капели.“***

А) метафора и метонимия

Б) градация и олицетворения

В) метафора и сравнение

Г) градация и метафора

**9. Как НЕ са представени „състоянието на духовете“ и историческата ситуация в „Пиянство на един народ“?**

A) чрез християнска образност – *„да понесе кръста си на Голгота“, „огнен серафим.“*

Б) чрез метафората за сеитбата и жътвата – *„Една дълга върволица от предтечи – сеятели беше прегазила вече духовната нива на България и хвърлила там семето на самосъзнанието.“*

B) чрез ролята на конкретни исторически личности – *„върволица, която захващаше от Паисий – един калугер, и се заключваше в Левски – един дякон.“*

Г) чрез образи от мита и фолклора – *„невидим Крали Марко, който местеше планини.“*

**10. Кой е авторът на стиховете: *„И в няколко деня, тайно и полека, народът порасте на няколко века...“,* цитирани в главата „Пиянство на един народ“?**

А) Христо Ботев

Б) Любен Каравелов

В) Иван Вазов

Г) Добри Чинтулов

**11. Защо в „Пиянство на един народ“ са отбелязани имена на исторически личности – Паисий, Левски, Раковски?**

A) Тяхното присъствие се налага от жанра на „Под игото“ – исторически роман.

Б) Имената на тези личности са знакови, вписани са в българския исторически свят.

B) Те се противопоставят на „масата народна“ със своята изключителност.

Г) И тримата са носители на революционното слово, без което делото е невъзможно.

**12. Какви художествени средства са използвани в подчертаният израз?  *„Кажеха ли му: бъди готов, трябва да мреш! – черковата даваше попа си, школото даскала си, полето орача си, майката сина си.“***

A) градация и синекдоха

Б) градация и хипербола

B) градация и повторения

Г) градация и синтактичен паралелизъм

**13. Как приема турската власт приготовленията на българския народ за бунт?**

A) Подценява ситуацията, не вярва, че раята е способна на бунт.

Б) Мобилизира силите си и изчаква развитието на събитията.

B) Страхува се и затова се преструва, че не ги забелязва.

Г) Разколебана е в собствените си сили на всевластен господар.

**14. Кое НЕ мотивира *„опиянението“ на „масата народна“* от мисълта за предстоящия бунт и готовността ѝ да се включи в него?**

A) съзнанието за духовно израстване, което прави водачите ненужни

Б) заразителната сила на идеята за освобождение на България

B) словото на апостолите и проповедниците, които организират борбата

Г) вярата в библейските пророчества и Божите поличби

**15. С кое от предложените твърдения НЕ може да се довърши изречението?**

**Участниците в подготовката на въстанието са обединени от ...................................**

А) чувството за българска принадлежност

Б) своя еднакъв социален статус

В) желанието да допринесат за общото дело

Г) общия порив за свобода